วิตกอุปทานล้นตลาดฉุดน้ำมันปิดวันศุกร์ขยับลง
สัญญาน้ำมันดิบเวสต์เท็กซัส (WTI) ตลาดนิวยอร์กปิดขยับลงเมื่อวันศุกร์ (26 มิ.ย.) เนื่องจากตลาดยังมีความวิตกกังวลอย่างต่อเนื่องว่าปริมาณน้ำมันในตลาดโลกจะแซงหน้าอุปสงค์ ขณะที่นักลงทุนจับตาดูการหารือรอบใหม่เพื่อคลี่คลายวิกฤตหนี้กรีซในวันนี้
28 มิ.ย. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนส.ค.ปิดวันศุกร์ (26 มิ.ย.) ลดลง 7 เซนต์ แตะที่ 59.63 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนส.ค.ที่ตลาดลอนดอน ปิดเพิ่มขึ้น 6 เซนต์ ที่ 63.26 ดอลลาร์/บาร์เรล
สัญญาน้ำมันได้รับแรงกดดันจากความกังวลเกี่ยวกับปริมาณน้ำมันในตลาดโลก เนื่องจากข้อตกลงนิวเคลียร์ขั้นสุดท้ายระหว่างชาติมหาอำนาจและอิหร่าน ซึ่งอาจจะมีขึ้นในสัปดาห์หน้า อาจนำไปสู่การยกเลิกมาตรการคว่ำบาตรจากชาติตะวันตก และจะทำให้อิหร่านสามารถส่งออกน้ำมันดิบสู่ตลาดโลกได้มากขึ้น
นอกจากนี้ นักลงทุนยังจับตาวิกฤตหนี้สินของกรีซ เนื่องจากเกรงว่าจะส่งผลกระทบต่อเศรษฐกิจโลก ขณะที่บรรดารัฐมนตรีคลังยูโรโซน หรือยูโรกรุ๊ป จะหารือกันอีกครั้งในวันนี้ หลังจากการเจรจาเมื่อวันพฤหัสบดีที่ผ่านมาสิ้นสุดลงโดยไม่มีการทำข้อตกลงใดๆ
การประชุมในวันนี้จะเป็นความพยายามครั้งสุดท้ายของกรีซและเจ้าหนี้ที่จะเลี่ยงการผิดนัดชำระหนี้ในสัปดาห์หน้า ซึ่งอาจจุดปะทุให้เกิดความปั่นป่วนในตลาดการเงิน ทั้งนี้ นักวิเคราะห์มองว่าเวลากำลังจะหมดลงสำหรับการบรรลุข้อตกลงระหว่างกรีซและบรรดาเจ้าหนี้ ขณะที่กรีซมีกำหนดจะต้องชำระคืนเงินงวดราว 1.6 พันล้านยูโรแก่กองทุนการเงินระหว่างประเทศ (IMF) ภายในสิ้นเดือนนี้